«Αίμα και καταστροφή έφερε η άκρα και κομμουνιστική αριστερά. Στη διαπάλη των ιδεών αποδεικνύεται ότι όταν οι αριστεροί παίρνουν την εξουσία κυβερνάνε δεξιά για να μη φέρουν φτώχεια και αίμα, επειδή όμως είναι ατζαμήδες, τελικά φέρνουν καταστροφή» δήλωσε ο αντιπρόεδρος της Νέας Δημοκρατίας, Άδωνις Γεωργιάδης, σε συνέντευξή του στο ρ/ News 247, δίνοντας συνέχεια στον νέο αντικομμουνιστικό κύκλο που άνοιξε με δηλώσεις του προ εβδομάδων, ενώ διαφοροποίησε την άποψή του για την «κεντροαριστερά».

«Φτώχεια και αίμα έφεραν οι αριστεροί όπου κυβερνήσανε μόνοι τους, στην αριστερή εκδοχή, όχι στην κεντροαριστερή εκδοχή. Δεν λέω πως ο Σρέντερ έφερε αίμα και καταστροφή στη Γερμανία» ξεκαθάρισε, υπογραμμίζοντας πως «και οι αριστεροί, όταν κυβερνάνε, το κάνουν σαν δεξιοί. Αλλά επειδή δεν ξέρουν να κυβερνάνε καλά δεξιά και είναι ατζαμήδες, φέρνουν καταστροφή. Γι' αυτό πρέπει να έρθουμε σε κανονικούς, για να κάνουν τη δουλειά». Επίσης, ο αντιπρόεδρος της ΝΔ προχώρησε σε κολακευτικά λόγια για το ΚΚΕ, σημειώνοντας πως «έχουν τον σεβασμό μου γιατί δεν κρύβονται».

Οπισθοχώρηση για Καραμανλή – Κάλυψη σε Σπυράκη

Μιλώντας για το Μακεδονικό, ο Αδ. Γεωργιάδης επανέλαβε πως η Νέα Δημοκρατία δεν θα κυρώσει τη συμφωνία, υποστηρίζοντας πως σε περίπτωση που αυτή δεν περάσει «θα ξεκινήσουμε διαπραγμάτευση από μηδενική βάση, μετά τις εκλογές». Μάλιστα, τόνισε πως «αν δεν περάσει η παρούσα συμφωνία, να υπάρξει στα επόμενα πενήντα χρόνια δεν υπάρχει περίπτωση», ενώ υποστήριξε πως η Νέα Δημοκρατία είναι κατά της χρήσης της λέξης Μακεδονία στο όνομα της γειτονικής χώρας.

Αξίζει να σημειωθεί πως εμφανίστηκε με πιο μετριοπαθή προσέγγιση για τα πεπραγμένα της κυβέρνησης Καραμανλή στο Μακεδονικό, παρότι από χρόνια έχει καταφερθεί εναντίον του για το Βουκουρέστη του 2008, σημειώνοντας πως «Τότε ήμουν στον ΛΑΟΣ και πίεζα για σκληρότερη λύση. Ο Κ. Καραμανλής το παιξε τέλεια. Και απεγκλώβισε τη χώρα από τις διεθνείς πιέσεις και δεν υπέγραψε συμφωνία».

Ακόμη, αναφορικά με τις αποκαλύψεις για τις συναντήσεις της εκπροσώπου τύπου της Νέας Δημοκρατίας, Μαρίας Σπυράκη, με τον πρωθυπουργό της ΠΓΔΜ, Ζόραν Ζάεφ, υποστήριξε πως δεν ήταν απεσταλμένη του Κυριάκο Μητσοτάκη, και στη συνέχεια επιτέθηκε στην κυβέρνηση και τον Αλέξη Τσίπρα που «είναι ο πιο βολικός πρωθυπουργός».

Σχετικά με τη στάση που αναμένεται να τηρήσει ο Πάνος Καμμένος και τα σενάρια πτώσης της κυβέρνησης, ο Αδ. Γεωργιάδης εκτίμησε πως «δίνω μηδέν πιθανότητες να ρίξει την κυβέρνηση».

Υπέρ Στουρνάρα – Εμπιστοσύνη στις τράπεζες

«Η βασική αιτία της σύγκρουσης κυβέρνηση-Στουρνάρα ήταν η άποψη του διοικητή της ΤτΕ υπέρ της προληπτικής γραμμής πίστωσης. Το επιτόκιό μας είναι κολλημένο πάνω από το 4, άρα αποδεικνύεται ότι είχε δίκιο ο Στουρνάρας. Ο κ. Στουρνάρας είναι εξαιρετικά σοβαρό άτομο, ικανό να φέρει εις πέρας τις αποστολές που αναλαμβάνει» υποστήριξε ο αντιπρόεδρος της αξιωματικής αντιπολίτευσης.

Κληθείς να σχολιάσει την καταβαράθρωση των τραπεζών στο χρηματιστήριο την Τετάρτη, ο Αδ. Γεωργιάδης εξέφρασε την εμπιστοσύνη του στα stress tests που πέρασαν πρόσφατα οι τράπεζες, χαρακτηρίζοντας την αντίδραση των αγορών ως «υπερβολική». «Οι αγορές θέλουν ηρεμία και γαλήνη. Ηρεμία και γαλήνη δεν υπάρχει όταν μιλά ο κεντρικός τραπεζίτης. Ο πανικός δεν δικαιολογείται, η κεφαλαιακή επάρκεια των τραπεζών είναι εξασφαλισμένη, γι αυτό και δεν χρειάζεται να μιλήσει ο κ. Στουρνάρας» πρόσθεσε.

Προσφυγή στην αμερικανική δικαιοσύνη

Ο Αδ. Γεωργιάδης ανακοίνωσε πως θα κινηθεί νομικά, όχι προς όσους τον εμπλέκουν με την υπόθεση Novartis, αλλά προς όσους «χρέωσαν στο FBI διαρροές για στοιχεία εναντίον μου, δημοσιογράφων, ΜΜΕ, πολιτικών αντιπάλων», υποστηρίζοντας πως «επί ημερών μου η Νοβάρτις είχε ζημίες, επί Πολλάκη έχει κέρδη».

«Το μεσημέρι θα πάρω από το δικηγόρο μου το τελικό σχέδιο του εξωδίκου, μετά από έναν χρόνο που σέρνεται η ιστορία, η Νοβάρτις έχει το χρόνο να κάνει εσωτερικό έλεγχο ώστε να μπορεί να πει αν μου έχει δώσε έστω και μισό ευρώ» υποστήριξε.

Όταν έρθει η Νέα Δημοκρατία…

«Εχω την αίσθηση ότι έχουν κάνει πολλές παρανομίες» απάντησε σε ερώτηση σχετικά με την περίοδο διακυβέρνησης του ΣΥΡΙΖΑ και των ΑΝΕΛ, προαναγγέλλοντας εξεταστική για τον Παύλο Πολάκη και τα πεπραγμένα του, εξεταστική για τη Novartis, έρευνα για τα πεπραγμένα στο Μάτι και την αν. Αττική.

Σχετικά με τις επιδιώξεις της κυβέρνησης για τη μη περικοπή των συντάξεων, σχολίασε και πάλι πως «ο κ. Τσίπρας έχει γίνει βολικός όχι μόνο για τον Ζ.Ζάεφ αλλά και για την Α. Μέρκελ που θέλει να του κάνει κάποιο δώρο και πιθανώς να θεωρήσει ότι είναι η ώρα για την ακύρωση το νόμου για την περικοπή των συντάξεων», ενώ πρόσθεσε πως «αν έρθει στη Βουλή ρύθμιση για αναστολή του νόμου για έναν χρόνο αυτό θα είναι κοροϊδία γιατί ο νόμος με τον οποίο μας δέσμευσαν στην περικοπή συντάξεων έχει τετραετή ισχύ».